19970611
Регламент (EО) № 1056/97 на Комисията
от 11 юни 1997 година
за адаптиране към техническия напредък на Регламент (ЕИО) № 3821/85 на Съвета относно уредите за регистриране на данните за движението при автомобилен транспорт
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3821/85 на Съвета от 20 декември 1985 г. относно контролните уреди за регистриране на данните за движението при автомобилен транспорт [1], последно изменен с Регламент (EО) № 2479/95 на Комисията [2], и по-специално член 17 от него,
като има предвид необходимостта от премахване на всяка възможност за измама при използването на електронни уреди за регистриране на данните за движението при автомобилен транспорт,
като има предвид, че с Регламент (EО) № 2479/95 става задължителна защитата на кабелите, свързващи уредите за регистриране на данните за движението с предавателя, освен ако не е гарантирана еквивалентна защита срещу манипулация чрез други средства (например чрез електронно проследяване като криптиране на сигнала); като има предвид, че връзката, съставена от пломбирани свързващи кабели, се счита за постоянна,
като има предвид, че уредите за регистриране на данните за движението, монтирани във всички нови превозни средства, пуснати в експлоатация за пръв път след 1 януари 1996 г., следва да отговарят на изискванията на настоящия регламент,
като има предвид, че промишлеността и производителите на моторни превозни средства се сблъскаха със сериозни проблеми при монтирането на армирани кабели в превозните средства от категория M 1 и N 1, когато импулсите за скорост и разстояние се генерират от интегрални сензори или ABS сензори,
като има предвид, че тези сензори не са пригодени за инсталирането на армиран кабел; като има предвид, че е необходимо да се разреши армираният кабел да не е задължителен за свързването на сензора с адаптера, а само на адаптера с уредите за регистриране на данните за движението; като има предвид, че следователно е необходимо да се направи съответно изменение на Регламента,
като има предвид, че мерките, предвидени в настоящия регламент, съответстват на становището на Комитета за адаптирането на Регламент (ЕИО) № 3821/85 към техническия напредък,
ПРИЕ НАСТОЯЩИЯ РЕГЛАМЕНТ:
Член 1
Добавят се следните параграфи към точка 5, глава V в приложение I към Регламент (ЕИО) № 3821/85.
"По смисъла на прилагането на настоящата точка, превозни средства от категория M 1 и N 1 са превозните средства по смисъла на част А в приложение II към Директива 70/156/ЕИО на Съвета [***]. За тези превозни средства, които са оборудвани с тахограф в съответствие с изискванията на Регламента и не са пригодени за инсталирането на армиран кабел между сензора за скорост и разстояние и уредите за регистриране на данните за движението, се изисква да се монтира адаптер възможно най-близо до сензора за скорост и разстояние.
Армираният кабел се инсталира от адаптера до уредите за регистриране на данните за движението.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Той се прилага от 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 1997 година.